শুজা ইবনে ওয়াহাবের অভিযান

**শুজা ইবন ওয়াহাবের অভিযান বা বনু আমির অভিযান** ছিল নবি মুহাম্মাদ কর্তৃক প্রেরিত একটি সামরিক অভিযান, যা হাওয়াজিন গোত্রের শাখা বনু আমির অধ্যুষিত আস-সাই অঞ্চলের বিরুদ্ধে পরিচালিত হয়। এটি অষ্টম হিজরি সনের রবিউল আউয়াল মাসে (মে, ৬২৯ খ্রি.) সংঘটিত হয়। যুদ্ধে মুসলিমরা বিজয় অর্জন করে এবং যুদ্ধলব্ধ সম্পদ হিসেবে ৪০০ এর অধিক উটসহ অনেক গবাদি পশু জব্দ করে। 

## পটভূমি
ইসলাম গ্রহণের আগে হাওয়াজিন গোত্রের প্রায় সব শাখাই  মুসলিমদের প্রতি শত্রুতা পোষণ করত এবং তাদের বিরুদ্ধে সংঘটিত প্রায় সকল তারা যুদ্ধেই অংশগ্রহণ করে। এছাড়া তৎকালীন হাওয়াজিন গোত্র অত্যন্ত শক্তিশালী ও যুদ্ধবাজ গোত্র ছিল, যারা প্রায় প্রতিটি লড়াইয়ে বিজয় অর্জন করত। তারা প্রসিদ্ধ প্রাক-ইসলামি সামরিক সংঘর্ষ ফিজার যুদ্ধের পাঁচটি আলাদা সংস্করণের চারটিতেই জয়লাভ করে। মক্কা বিজয়ের পরেও তারা মুসলিমদের বিরুদ্ধে যুদ্ধ চালিয়ে যায়, বিশেষ করে হুনাইনের যুদ্ধ। ইসলাম ও মুসলমানদের প্রতি তাদের শত্রুতা ও আক্রমণাত্মক মনোভাবের কারণেই নবি মুহাম্মাদ তাদের বিরুদ্ধে এই সামরিক অভিযান পরিচালনা করেন।

## অভিযান
এই অভিযানে নবি মুহাম্মাদ শুজা ইবনে ওয়াহাবের নেতৃত্বে ২৪ জন মুসলিম যোদ্ধা প্রেরণ করেন। তাদের লক্ষ ছিল আস-সাই অঞ্চলে বসবাসকারী হাওয়াজিন গোত্রের শাখা বানু আমিরের উপর আকস্মিক হামলা পরিচালনা করা। তাঁরা সেখানে পৌঁছে ভোরবেলা শত্রুদের উপর হামলা করে এবং তাদের উট ও ভেড়ার পাল দখল করে নেয়, যা যুদ্ধলব্ধ সম্পদ (গনিমত) হিসেবে গণ্য হয়।

এই যুদ্ধে অংশগ্রহণকারী প্রতিজন সৈনিক পুরস্কার হিসেবে ১৫টি উট বা তার সমমূল্যের ভেড়া পায়। সৌদি আরবের বাদশাহ আব্দুল আজিজ বিশ্ববিদ্যালয়ের গবেষকদের মতে, ইতিহাসের গ্রন্থাবলিতে দেওয়া হিসাব থেকে বোঝা যায় যে, যুদ্ধে মোট গনিমতের পরিমাণ ছিল প্রায় ৪৫০টি উট বা তার সমপরিমাণ সম্পদ। খুমুস (বাইতুল মালের জন্যে নির্ধারিত যুদ্ধলব্ধ সম্পদের এক-পঞ্চমাংশ) হিসাব করলে এতে মোট সম্পদের মূল্য দাঁড়ায় আনুমানিক ১৮,০০০ দিরহাম।

## প্রাথমিক ইসলামি সূত্র

প্রাচীন মুসলিম ইতিহাসবিদ আল-ওয়াকিদি বর্ণনা করেন:উমর ইবনুল হাকামের সূত্রে বর্ণিত, তিনি বলেন: আল্লাহর নবি সাহাবি শুজা ইবনে ওয়াহাবকে ২৪ জন লোকসহ হাওয়াজিন গোত্রের একদল লোকের বিরুদ্ধে আস-সাই অঞ্চলে পাঠান এবং তাদের ওপর আকস্মিক আক্রমণ চালানোর নির্দেশ দেন। শুজা নিজের বাহিনী নিয়ে রওনা হন। দলটি রাতের বেলা চলতেন এবং দিনের বেলা লুকিয়ে থাকতেন। শত্রুদের কাছে পৌঁছে তারা ভোরবেলায় সম্পূর্ণ অসতর্ক অবস্থায় তাদের ওপর হামলা করেন। এর আগে তিনি তার সঙ্গীদের নির্দেশ দিয়েছিলেন, যেন তারা ধাওয়া করতে গিয়ে বেশি দূরে না যায়। এতে তারা প্রচুর উট ও ছাগল লাভ করে এবং সবকিছু নিয়ে মদিনায় ফিরে আসে। [তারা গনিমত বণ্টন করে] প্রত্যেকের অংশে ১৫টি উট পড়ে এবং এক উটের মূল্য ১০টি ছাগলের সমান ধরা হয়। এই দলটি ১৫ রাত মদিনার বাইরে ছিল। ইবনে আবি সাবরা বলেন: আমি এই বর্ণনাটি মুহাম্মাদ ইবনে আবদুল্লাহ ইবনে উমর ইবনে উসমানকে শোনালে তিনি বলেন, যোদ্ধারা বসতিতে কিছু নারীও বন্দি করেছিল এবং তাদের সঙ্গে নিয়ে এসেছিল। তাদের মধ্যে একজন সুন্দরী দাসীও ছিল। পরে তারা [বনু আমির] ইসলাম গ্রহণ করে একটি প্রতিনিধি দল পাঠায়। প্রতিনিধি দলটি মদিনায় এলে রাসুল তাদের সাথে বন্দিদের ব্যাপারে কথা বলেন। আল্লাহর নবি শুজা ও তার সঙ্গীদের সাথে নারীদের ফেরত দেওয়ার বিষয়ে আলোচনা করেন। তারা তাদের ফিরিয়ে আপনজনদের কাছে হস্তান্তর করে। ইবনে আবি সাবরা বলেন: আমি এ বিষয়টি এক আনসার বৃদ্ধকে জানালে তিনি বলেন, ওই সুন্দরী দাসীকে শুজা ইবনে ওয়াহাব মূল্য দিয়ে নিজের জন্য নেন এবং তার সাথে [যৌন] সম্পর্ক স্থাপন করেন। প্রতিনিধি দল এলে তাকে এখতিয়ার দেওয়া হয়; তখন সে শুজার কাছেই থাকতে পছন্দ করে। ইয়ামামার যুদ্ধে শুজা নিহত হওয়ার সময় সে তার সাথেই ছিল। তার গর্ভে কোনো সন্তান জন্মায়নি। আমি (লেখক) ইবনে আবি সাবরাকে বললাম: আমি তো কখনও কাউকে এই অভিযানের কথা বলতে শুনিনি। তিনি বললেন: [দুনিয়ার] সব জ্ঞানের কথা তো তুমি শোননি। আমি বললাম: হ্যাঁ, আল্লাহর কসম [মাগাজি আল-ওয়াকিদি; ২/৭৫৩–৭৫৫]। ইবনে সা'দ বর্ণনা করেন:উমর ইবনুল হাকাম থেকে বর্ণিত, তিনি বলেন, আল্লাহর রাসুল শুজা ইবনে ওয়াহাবকে ২৪ জন লোকসহ একটি অভিযানে পাঠান। তাদের লক্ষ্য ছিল হাওয়াজিন গোত্রের একটি সমাবেশ, যা বনু আমির অধ্যুষিত আস-সাই নামক স্থানে অবস্থান করছিল। তিনি মুসলিম যোদ্ধাদের নির্দেশ দেন যে, যেন তারা শত্রুপক্ষের ওপর আকস্মিক আক্রমণ চালায়। তারা ভোরবেলায় তাদের ওপর হামলা করে এবং এতে তারা প্রচুর উট ও ছাগল-ভেড়া লাভ করে।

## আরো দেখুন

* মুহাম্মদের নেতৃত্ব ও শাসনব্যবস্থা
* মুহাম্মাদের সামরিক জীবন
* মুহাম্মাদের নেতৃত্বে যুদ্ধের তালিকা

## তথ্যসূত্র
বিষয়শ্রেণী:ইসলামের ইতিহাস
বিষয়শ্রেণী:মুহাম্মাদ কর্তৃক প্রেরিত সামরিক অভিযান
বিষয়শ্রেণী:৭ম শতাব্দীতে ইসলাম